Inhlanganiso Ezizimeleyo: Kalwabelwe Imali Uhlelo Lokuvimba Udlakela Kwabesifazana
Inhlanganiso lezi zihlangene ngenjongo yokudinga indlela zokubuthanisa imali yokuqhuba imikhankaso yokuqeda udlakela phakathi kwabesilisa labesifazane
HARARE — Amalunga enhlangothi zonke eziphatheke emkhankasweni wokulwisana lodubo lokuhlukuluzana kwabesifazane labesilisa bathi sokumele kudingwe indlela ezehlukeneyo zokubuthanisa imali engasetshenziswa kunhlelo zokuqeda loludubo. Uhulumende ukhuthazwa ukufundisa ingatsha zakhe phezu kokuqakatheka kokutholisa uhlangothi olulwisana lokuqedwa kodlakela imali eyanelayo njengoba kusobala ukuba lungumgoqo kuntuthukho yelizwe loludubo njalo luphazamisa ezomnotho welizwe. Intathelizindaba yethu u Mavis Gama usethulela loludaba ngokugcweleyo. Ichaza ububi bokuhlukuluzana lingoma eculwe ngomunye wabakade belibazisa uzulu, u Edith WeUtonga embuthanweni, oqoqwe ngabe Zimbabwe Women Resources Centre and Network organised ( ZWRCN ) owenzelwe emahofisini alinhlanganiso e Harare kungxoxo ze Gender and Development (GAD). Injongo yalumhlangano bekuyidinga indlela zokubuthanisa imali ezingasetshenziswa nguhulumende emanyene lenhlanganiso ezilwela ilungelo labesifazane kanye lozulu, kumikhankso yokuqeda udlakela phakathi kwabesilisa labesifazane elizweni emhlanganweni. Minengi imibono lamacebo okuphume phezu kwendlela ezingasetshenziswa ukuyibuthanisa limali yokuphathisa emikhankasweni yokuqeda udubo lokuhlukuluzana elizweni. Kuvele obala njalo kulomhlangano ukuba sesifikile isikhathi sokuba kuthathwe amanyathelo aqinileyo ukutholisa inhlangothi eziphatheke emikhankasweni yokulwisana lodlakela elizweni okubalisa ukuphatheka kukahulumende ekubuthanisweni kwemali yokusebenzisa kulemikhankaso,hatshi ukube lokhe kukhulunywa ngaloludaba kungekho okubunokalayo okwenziwayo. Obona ngezokukhulumisana lozulu kuZimbabwe Women Resource Centre and Networks,unkosikazi Buhlebenkosi Moyo utshele intathelizindaba ukuba abenhlanganiso yakhe bakubone kufanele ukuqhuba ingxoxo zaloluhlobo ngemva kokunanzelela ukuba akukho okwenzakalayo kundaba zokulwisana lodubo lodlakela ngaphandle kokukhuluma nje ngoba ingekho imali. Unkosikazi Joice Leticia Kazembe obekulomhlangano laye utshele intathelizindaba laye ukuba akusizi lutho ukube lokhe kukhulunywa ngendaba zokuba ilizwe libhekane lodubo ingekho mali yokusebenzisa emikhankasweni yokuluqeda. Sekudinga ukusebenzelana komuntu wonke elizweni ukubonisana phezu kwendlela ezingasetshenziswa ukubuthanisa imali ezingasetshenziswa ukuqhuba kuveza unkosikazi Kazembe. Unkosikazi Nomasomi Mpofu ungowesifazane oyisakhamuzi se Harare obekulomkhosi lapho atshele intathelizindaba ukuba uvumelana lomcabango wokuba uhulumende, inhlanganiso ezizimeleyo kanye lozulu basebenzelane,kubunjwe isikhwama okufana lese Aids Levy. Uthi unkosikazi Mpofu, lesi sikhwama singaphathisa kunhlelo zokulwisana lodlakela elizweni athi selukusibanga esibi njengoba luphazamisa ikakhulu abesifazane labantwana. Oze emele uhlangothi olubona ngezokubekwa komthetho kugatsha lwabesifazane engumsekeli kulolo hlangothi umnumzana Stephen Nyaruwata yena uyakuvuma ukuba kungekho okwanelayo osekuthe kwenziwa nguhulumende kundaba zokuphathelene lokulinganiswa kwamathuba phakathi kwabesilisa labesifazane elizweni. Kuvele sobala ukuba kakukho kusebenzelana okuqinileyo kwalezinhlanganiso ezilwela ilungelo labesifazane lohulumende. Uhulumende uveze ukuba udubo abogatsha lwakhe babhekane lalo yikusilela kokusebenzelana phakathi kwalezi nhlanganiso bethi kunje ezinye zazo zingazakali lanxa ziphatheke kumisebenzi yentuthuko yabesifazane. Kuvele njalo ukuba lanxa lusunguliwe uhlangothi olubona ngendaba zokuhlukuluzana kwabesilisa labesifazane njangalokho okutshiwo ngumthetho,olwe Anti-Domestic Violence Council, akukho osekuthe kwenziwa yiloluhlangothi ukuqhuba imikhankso yokuluqeda loludubo ngoba imali ingekho.